
Az Európai Parlament,
–	tekintettel a bankunióról szóló 2024. évi éves jelentésről szóló, 2025. május 8-i állásfoglalására[footnoteRef:1], [1:  	Elfogadott szövegek, P10_TA(2025)0105.] 

–	tekintettel a Parlament „Bankunió – 2024. évi éves jelentés” című, 2025. május 8-i állásfoglalásának a Bizottság általi nyomon követésére,
–	tekintettel az Európai Központi Bank által közzétett, „Visszajelzés a bankunióról szóló európaiparlamenti állásfoglalásról – 2024. évi éves jelentés” című dokumentumra,
–	tekintettel az EKB felügyeleti tevékenységekről szóló, 2025. április 28-án bemutatott 2024. évi éves jelentésére,
–	tekintettel az Egységes Szanálási Testület 2025. június 26-án közzétett, 2024. évi éves jelentésére,
–	tekintettel a pénzmosási irányelv[footnoteRef:2] és a pénzmosás elleni rendelet[footnoteRef:3] elfogadására, valamint a Pénzmosás Elleni Hatóság (AMLA) létrehozására[footnoteRef:4], [2:  	Az Európai Parlament és a Tanács (EU) 2024/1640 irányelve (2024. május 31.) a pénzügyi rendszer pénzmosás vagy terrorizmusfinanszírozás céljára való felhasználásának megelőzése érdekében a tagállamok által létrehozandó mechanizmusokról, az (EU) 2019/1937 irányelv módosításáról, és az (EU) 2015/849 irányelv módosításáról és hatályon kívül helyezéséről (HL L, 2024/1640, 2024.6.19., ELI: http://data.europa.eu/eli/dir/2024/1640/oj).]  [3:  	Az Európai Parlament és a Tanács (EU) 2024/1624 rendelete (2024. május 31.) a pénzügyi rendszer pénzmosás vagy terrorizmusfinanszírozás céljára való felhasználásának megelőzéséről (HL L, 2024/1624, 2024.6.19, ELI: http://data.europa.eu/eli/reg/2024/1624/oj).]  [4:  	Az Európai Parlament és a Tanács (EU) 2024/1620 rendelete (2024. május 31.) a Pénzmosás és Terrorizmusfinanszírozás Elleni Hatóság létrehozásáról, valamint az 1093/2010/EU, az 1094/2010/EU és az 1095/2010/EU rendelet módosításáról (HL L, 2024/1620, 2024.6.19., ELI: http://data.europa.eu/eli/reg/2024/1620/oj).] 

–	tekintettel a Bázel III standardok végrehajtására, nevezetesen a tőkekövetelmény-irányelv[footnoteRef:5] és a tőkekövetelmény-rendelet[footnoteRef:6] módosításainak elfogadására, [5:  	Az Európai Parlament és a Tanács (EU) 2024/1619 irányelve (2024. május 31.) a 2013/36/EU irányelvnek a felügyeleti hatáskörök, a szankciók, a harmadik országbeli fióktelepek, valamint a környezeti, társadalmi és irányítási kockázatok tekintetében történő módosításáról (HL L, 2024/1619, 2024.6.19., ELI: http://data.europa.eu/eli/dir/2024/1619/oj).]  [6:  	Az Európai Parlament és a Tanács (EU) 2024/1623 rendelete (2024. május 31.) az 575/2013/EU rendeletnek a hitelkockázatra, a hitelértékelési korrekciós kockázatra, a működési kockázatra, a piaci kockázatra és a tőke-küszöbértékre vonatkozó követelmények tekintetében történő módosításáról (HL L, 2024/1623, 2024.6.19., ELI: http://data.europa.eu/eli/reg/2024/1623/oj).] 

–	tekintettel az 575/2013/EU európai parlamenti és tanácsi rendeletnek a piaci kockázatra vonatkozó szavatolótőke-követelmények alkalmazásának kezdőnapja tekintetében történő módosításáról szóló, 2024. július 24-i (EU) 2024/2795 felhatalmazáson alapuló bizottsági rendelet elfogadására[footnoteRef:7], [7:  	HL L, 2024/2795, 2024.10.31., ELI: http://data.europa.eu/eli/reg_del/2024/2795/oj.] 

–	tekintettel a 806/2014/EU rendeletnek a korai beavatkozási intézkedések, a szanálási feltételek és a szanálási intézkedések finanszírozása tekintetében történő módosításáról szóló európai parlamenti és tanácsi rendeletre irányuló javaslatról szóló, 2024. április 24-i első olvasatbeli álláspontjára[footnoteRef:8], [8:  	HL C, C/2025/3752, 2025.9.17., ELI: http://data.europa.eu/eli/C/2025/3752/oj.] 

–	tekintettel a 2014/59/EU irányelvnek a korai beavatkozási intézkedések, a szanálási feltételek és a szanálási intézkedések finanszírozása tekintetében történő módosításáról szóló európai parlamenti és tanácsi irányelvre irányuló javaslatról szóló, 2024. április 24-i első olvasatbeli álláspontjára[footnoteRef:9] [9:  	HL C, C/2025/3753, 2025.9.17., ELI: http://data.europa.eu/eli/C/2025/3753/oj.] 

–	tekintettel a 2014/49/EU irányelvnek a betétvédelem hatóköre, a betétbiztosítási rendszerek pénzeszközeinek felhasználása, a határokon átnyúló együttműködés és az átláthatóság tekintetében történő módosításáról szóló európai parlamenti és tanácsi irányelvre irányuló javaslatról szóló, 2024. április 24-i első olvasatbeli álláspontjára[footnoteRef:10], [10:  	HL C, C/2025/3754, 2025.9.17., ELI: http://data.europa.eu/eli/C/2025/3754/oj.] 

–	tekintettel Gazdasági és Monetáris Bizottságának a 806/2014/EU rendeletnek az európai betétbiztosítási rendszer (EDIS) létrehozása érdekében történő módosításáról szóló európai parlamenti és tanácsi rendeletre irányuló javaslatról szóló, 2024. április 23-i állásfoglalására,
–	tekintettel a „Megtakarítási és beruházási unió – Stratégia a polgárok vagyonának és az EU gazdasági versenyképességének növelésére” című bizottsági közleményre (COM(2025)0124),
–	tekintettel Enrico Letta „Much more more than a market – Speed, security, solidarity: empowering the Single Market for a sustainable future and prosperity for the EU citizens” („Jóval több mint piac – Sebesség, biztonság, szolidaritás – Az egységes piac képessé tétele arra, hogy fenntartható jövőt és jólétet teremtsen valamennyi uniós polgár számára”) című, 2024. április 10-i jelentésére,
–	tekintettel Mario Draghi „Az európai versenyképesség jövője” című, 2024. szeptember 9-i jelentésére,
–	tekintettel az eurócsoportnak a tőkepiaci unió jövőjéről szóló, 2024. március 11-i nyilatkozatára, valamint az eurócsoportnak a bankunió jövőjéről szóló, 2022. június 16-i nyilatkozatára, és annak az eurócsoport általi 2023. április 28-i nyomon követésére,
–	tekintettel a Bázeli Bankfelügyeleti Bizottság „A kriptoeszköz-kitettségek közzététele” és „A kriptoeszközökre vonatkozó standard módosításai” című, 2024. július 17-én közzétett kiadványaira,
–	tekintettel a Bázeli Bankfelügyeleti Bizottság „A hatékony bankfelügyelet alapelvei” című, 2024. április 25-i kiadványára,
–	tekintettel az EKB 2025. november 17-i pénzügyi stabilitási áttekintésére,
–	tekintettel a Pénzügyi Stabilitási Tanács 2015. november 9-i, „A globálisan rendszerszinten jelentős bankok veszteségviselő és feltőkésítési képességére vonatkozó elvek” című kiadványára,
–	tekintettel a Pénzügyi Stabilitási Tanács 2023. október 10-i, „2023 Bank Failures: Preliminary lessons learnt for resolution” [2023. évi bankcsődök: A szanáláshoz szükséges előzetes tanulságok] című jelentésére,
–	tekintettel az egységes felügyeleti mechanizmus (SSM) 2025–2027-es időszakra vonatkozó felügyeleti prioritásaira,
–	tekintettel az ESZT-nek az eurócsoporthoz intézett, 2025. novemberi kétéves jelentésére,
–	tekintettel a Bázeli Bankfelügyeleti Bizottság „Bankok összekapcsolása nem banki pénzügyi közvetítőkkel” című, 2025. július 10-i jelentésére,
–	tekintettel az Európai Bankhatóság 2025. decemberében közzétett, 2025. évi uniós szintű átláthatósági vizsgálatának eredményére,
–	tekintettel az Európai Számvevőszék „A bankok hitelkockázatának uniós felügyelete – Az EKB erőteljesebben lépett fel, de a hitelkockázat megfelelő kezelésével és fedezetével kapcsolatos bizonyosság növeléséhez még többre van szükség” című, 2023. május 12-i 12/2023. sz. különjelentésére,
–	tekintettel az EKB felügyeleti testületének elnöke, Claudia Bach által a Parlament Gazdasági és Monetáris Bizottságában lefolytatott 2025. március 27-i, 2025. július 15-i és 2025. november 5-i meghallgatásokon tett nyilatkozatokra,
–	tekintettel az ESZT elnöke, Dominique Laboureix által a Parlament Gazdasági és Monetáris Bizottságában lefolytatott 2025. március 3-i, 2025. július 15-i és 2025. november 5-i meghallgatásokon tett nyilatkozatokra,
–	tekintettel az Európai Bankhatóság 2025. júniusi kockázatértékelési jelentéseire,
–	tekintettel az uniós gazdasági és monetáris ügyekkel kapcsolatos pozíciók jelöltjei közötti nemi egyensúlyról szóló, 2019. március 14-i állásfoglalására[footnoteRef:11], [11:  	HL C 23., 2021.1.21., 105. o.] 

–	tekintettel az euro nemzetközi szerepének megerősítéséről szóló, 2021. március 25-i állásfoglalására[footnoteRef:12] [12:  	HL C 494., 2021.12.8., 118. o.] 

–	tekintettel eljárási szabályzata 55. cikkére,
–	tekintettel a Gazdasági és Monetáris Bizottság jelentésére (A10-0079/2026),
A.	mivel a bankunió célja a banki stabilitás és ezáltal a pénzügyi rendszer megőrzése, az adófizetők által finanszírozott mentőcsomagok elkerülése, a reziliencia megerősítése, a rendezett szanálás lehetővé tétele, a piac széttagoltságának csökkentése, a betétesek védelmének javítása, valamint a versenyképesség, a határokon átnyúló tevékenység és a finanszírozáshoz való hozzáférés fokozása, ezáltal csökkentve a bankok ügyfeleire háruló költségeket; mivel a bankok szolgáltatásai fontosak a polgárok és a vállalkozások számára; mivel az EU banki környezete és különböző banki struktúrái sokszínűek; mivel a „túl nagy a csődhöz” kockázatát nem kezelték teljes mértékben;
B.	mivel a bankunió célja a bankok stabilitásának és jövőbeli pénzügyi válságokkal szembeni ellenálló képességének előmozdítása; mivel a csődközeli helyzetbe került bankok szanálásának biztosítása az adófizetők pénzének felhasználása nélkül, a reálgazdaságra gyakorolt minimális hatás mellett történik, és a piac széttagoltságának csökkentése a pénzügyi ágazatra vonatkozó harmonizált szabályok létrehozásával zajlik;
C.	mivel az erős és diverzifikált bankszektor kulcsfontosságú a gazdasági növekedés megvalósításához, a kis- és középvállalkozások (kkv-k) és az induló vállalkozások finanszírozásához, valamint a zöld és digitális gazdaságra való átállás biztosításához;
D.	mivel az egységes felügyeleti mechanizmusból és az egységes szanálási mechanizmusból álló bankunió összehangolja a felügyeletet a válságkezeléssel, és magas szintű betétvédelmet biztosít, de nem teljes az európai betétbiztosítási rendszer nélkül;
E.	mivel a kiteljesített bankunió pozitív fejlemény lenne a polgárok és az uniós gazdaság számára, amely alapot biztosítana egy stabilabb bankrendszerhez, a rendszerszintű kockázat csökkentéséhez, a fokozott versenyhez, a fogyasztói választási lehetőségek javulásához, a határokon átnyúló banki szolgáltatások és a lakossági pénzügyi szolgáltatásokhoz való hozzáférés lehetőségeinek bővüléséhez, a nagyobb mértékű gazdasági beruházásokhoz, a háztartások és a vállalkozások finanszírozáshoz való jobb hozzáféréséhez, valamint a banki ügyfelek költségeinek csökkentéséhez;
F.	mivel a nem banki pénzügyi közvetítők (NBFI-k vagy „árnyékbankok”) továbbra is kívül maradnak a bankunió struktúráján, ami kiszolgáltatottá teszi az uniós bankszektort a kockázatokkal szemben;
G.	mivel a pénzügyi stabilitás a hatékony monetáris politika és a reziliens pénzügyi rendszer előfeltétele; mivel az EU már megállapodott a Bázel III keret végrehajtásáról, és a Bázel III standardokat az uniós bankrendszer versenyképessége, valamint a nemzetközi fejlemények figyelembevételével kell végrehajtania;
H.	mivel az Ukrajna elleni orosz agresszió és annak gazdasági és társadalmi következményei továbbra is közvetlen és közvetett hatással vannak és lesznek az uniós bankszektorra; mivel az uniós bankok kulcsszerepet játszanak az EU által Oroszországgal szemben az invázióra válaszul kiszabott szankciók folyamatos végrehajtásának és betartásának biztosításában;
I.	mivel a bankunió egyik fő célkitűzése, hogy bankcsőd esetén ne az adófizetők állják a korrekciós intézkedések költségeit;
J.	mivel az éghajlatváltozás, a környezetkárosodás és az alacsony szén-dioxid-kibocsátású gazdaságra való átállás kockázatot jelenthet a pénzügyi stabilitásra nézve, és olyan tényezők, amelyeket figyelembe lehet venni a bankokat érintő kockázatok értékelésekor;
K.	mivel a digitális euró fokozná az uniós fizetések hatékonyságát, rezilienciáját, a pénzügyi befogadást, az innovációt, a közbizalmat és az euró nemzetközi szerepét;
L.	mivel az uniós bankok 2022 óta rekordnyereséget könyveltek el a monetáris szigorítási politikák késleltetett begyűrűzésének köszönhetően; mivel számos tagállam ideiglenes banki illetékeket vezetett be a méltányos hozzájárulás biztosítása érdekében, a stabilitás és a társadalmi kohézió megőrzése mellett;
M.	mivel az európai megtakarítási és beruházási unióról szóló, 2025. márciusi közleményében a Bizottság kötelezettséget vállal arra, hogy „döntő lépéseket tesz a bankunió továbbfejlesztése érdekében, többek között azáltal, hogy meghatározza az európai betétbiztosítási rendszerrel kapcsolatos további lépéseket”, de azóta még mindig nem terjesztett elő javaslatot a bankunió kiteljesítésével kapcsolatban;
N.	mivel a bankok gazdaságunk alapvető pillérei és a bankszektor a stratégiailag legfontosabb ágazatok közé tartozik; mivel a stabilitás, a reziliencia és a versenyképesség alapvető fontosságú annak biztosításához, hogy a pénzügyi rendszer alkalmazkodni tudjon a globális kihívásokhoz, elő tudja mozdítani az innovációt, és hatékonyan ki tudja elégíteni a vállalkozások és a polgárok igényeit;
O.	mivel az elektronikuspénz-tokeneket egyre gyakrabban használják, és a bankunión belül egyre szorosabban összekapcsolódnak a bankokkal;
Általános szempontok 
1.	üdvözli az egységes felügyeleti mechanizmus és az egységes szanálási mechanizmus terén az elmúlt évtizedben elért haladást; felszólít a bankunió teljes körű és gyors kiteljesítésére, beleértve a harmadik pillére, az európai betétbiztosítási rendszer létrehozásával kapcsolatos munka folytatását, valamint a piaci integráció elmélyítésére és a tőke és a likviditás bankcsoportokon belüli hatékony áramlásának megkönnyítésére irányuló intézkedéseket; hangsúlyozza, hogy a bankuniónak egy inkluzívabb, versenyképesebb és fenntarthatóbb pénzügyi rendszert kell támogatnia, amely összhangban van a társadalmi kohézióval és a zöld és digitális kettős átállással;
2.	felhívja a Bizottságot, hogy kezelje prioritásként a bankunió, valamint a megtakarítási és beruházási unió kiteljesítését; kiemeli ezek fontosságát a polgárok, a kkv-k és a reálgazdaság számára a reziliencia, a fenntartható jólét, a minőségi munkahelyek és a pénzügyi stabilitás előmozdítása révén; hangsúlyozza, hogy egy integráltabb bankunió támogatná az európai bankok növekedését és versenyképességét; hangsúlyozza, hogy egyértelmű szabályokon és kötelezettségeken alapuló, erős és szilárd keretre van szükség, amely megakadályozza a bankostromokat, fokozza a pénzügyi stabilitást és a versenyképességet, és megerősíti az uniós bankszektort; hangsúlyozza, hogy a tőkepiaci unió kiteljesítése a bankunió fejlesztésével párhuzamosan hozzájárul az európai gazdaság finanszírozása terén jobb feltételek biztosításához, mind a háztartások, mind a vállalkozások szempontjából, amelyek a beruházások és a munkahelyteremtés előmozdítása tekintetében még mindig nagymértékben a banki hitelekre támaszkodnak, hozzájárulva az európai gazdaság rezilienciájához is;
3.	kiemeli, hogy a háztartások és a kkv-k számára a tagállamokban kínált kamatlábak rendkívül eltérőek; ösztönzi a Bizottságot, hogy mérlegeljen olyan intézkedéseket, amelyek biztosítják, hogy javítani lehessen minden polgár és vállalkozás finanszírozáshoz való hozzáférését, különösen a kkv-k esetében, amelyeknek sürgősen tőkére van szükségük tisztességes és versenyképes kamatlábak mellett;
4.	hangsúlyozza a bankszektor szerepét a kettős átállás finanszírozásában; hangsúlyozza, hogy az EU fenntartható finanszírozási keretén belül egyszerűsítési törekvéseket folytatnak a koherencia biztosítása, a párhuzamosságok csökkentése és a banki, közzétételi és kockázatkezelési szabályok összehangolása érdekében; felhívja a figyelmet az Európai Biztosítás- és Foglalkoztatóinyugdíj-hatóságnak a meg nem térülő eszközökre vonatkozó magasabb tőkekövetelmények meghatározására irányuló ajánlására; 
5.	sajnálja, hogy a határokon átnyúló lakossági banki szolgáltatások továbbra is akadályokba ütköznek; hangsúlyozza az integrált bankunióban rejlő potenciált a verseny és a fogyasztói választási lehetőségek javítása érdekében a lakossági banki szolgáltatások területén, többek között a határokon átnyúló lakossági banki szolgáltatások nyújtására vonatkozó lehetőségek javítása révén;
6.	elismeri az online és offline digitális euróval kapcsolatos tárgyalások terén tett előrelépést; üdvözli a digitális euróban rejlő azon lehetőségeket, hogy kiegészítheti és megőrizheti a készpénzt, miközben erősíti az EU pénzügyi szuverenitását és autonómiáját, és hozzájárul a pénzügyi inkluzivitáshoz; üdvözli a Tanács digitális euróra vonatkozó általános megközelítésének 2025. decemberi véglegesítését, és lényegesnek tartja, hogy a Parlamentet a lehető leghamarabb véglegesítse saját álláspontját;
7.	úgy ítéli meg, hogy a nemek közötti egyenlőség terén csak korlátozott az előrelépés a pénzügyi intézményekben, különösen a vezetésben; hangsúlyozza, hogy a nők által vezetett vállalkozások sokszínű vezetése és finanszírozáshoz való jobb hozzáférése javítja az irányítást, az innovációt és a gazdasági teljesítményt[footnoteRef:13]; felhívja a pénzügyi intézményeket, az érdekelt feleket, a Bizottságot és a tagállamokat, hogy fogadjanak el hatékony sokszínűségi stratégiákat, kövessék nyomon a nemek közötti különbségeket, és építsék be a nemek közötti egyenlőséget a felügyeleti és beruházási keretekbe az inkluzív tőkéhez való hozzáférés Unió-szerte történő biztosítása érdekében; emlékeztet a Parlament azon álláspontjára, hogy a jövőbeli jelöltek esetében nemi szempontból kiegyensúlyozott szűkített listákat kell fenntartani és előnyben részesíteni; hangsúlyozza, hogy biztosítani kell a nemek közötti egyensúlyt a vezetőség minden szintjén azoknál az uniós intézményeknél és szerveknél, amelyek felelősek a bankunióért; [13:  	A Nemek Közötti Egyenlőség Európai Intézete, Gender in entrepreneurship („Nemi szempontok a vállalkozásban”), 2017, 5–6. o.] 

8.	megjegyzi, hogy az EKB kamatemeléseit követően jelentősen javult az uniós bankok jövedelmezősége és ellenálló képessége[footnoteRef:14], és 2025-ben is magas maradt; hangsúlyozza, hogy ez a jövedelmezőség és reziliencia elősegítheti az uniós gazdaságba irányuló alapvető beruházásokat és a háztartások és a vállalatok, különösen a kkv-k és az induló innovatív vállalkozások, valamint a fiatal szakemberek finanszírozását; hangsúlyozza a bankok fontos szerepét a kkv-k és a helyi gazdaságok támogatásában, és felhívja a Bizottságot, hogy biztosítsa, hogy minden szabályozás maradjon kockázatérzékeny; hangsúlyozza, hogy az állami támogatásban részesülő intézményeknek szigorú feltételekkel kell működniük az osztalékok, a visszavásárlások és a változó javadalmazás tekintetében; [14:  	Maneely, M./Ratnovski, L. „Bank Profits and Bank Taxes in the EU” (Banki nyereségek és banki adók az EU-ban), IMF, 2024. július.] 

9.	hangsúlyozza, hogy a bankunió megfelelő működése és hitelessége az uniós fogyasztóvédelmi jog bankszektorban való teljes körű tiszteletben tartásától és hatékony érvényesítésétől is függ; kiemeli, hogy a hitelintézeteknek tartózkodniuk kell a tisztességtelen szerződési feltételek és kereskedelmi gyakorlatok alkalmazásától, különösen a jelzáloghitelek és a lakossági hitelezés terén; hangsúlyozza, hogy a fogyasztóknak, köztük a hitelfelvevőknek hatékony védelemben, jogbiztonságban és hatékony jogorvoslathoz való hozzáférésben kell részesülniük; e tekintetben felhívja a tagállamokat és az illetékes hatóságokat, hogy jogsértések esetén biztosítsanak szigorú felügyeleti és végrehajtási intézkedéseket; hangsúlyozza továbbá annak fontosságát, hogy megfelelő védelmet biztosítsanak az állandó lakóhelyek számára, különösen a kiszolgáltatott háztartások esetében, figyelembe véve a lakóhely méretét is, valamint azt, hogy a hitelfelvevők már visszafizették-e hitelük jelentős részét, például az eredeti hitel 50%-át;
10.	üdvözli az AMLA szerepét a pénzmosás és a terrorizmusfinanszírozás elleni uniós küzdelem megerősítésében; következetes végrehajtásra, megerősített együttműködésre, információmegosztásra és összehangolt végrehajtásra szólít fel az egész EU-ban; hangsúlyozza, hogy hatékony együttműködésre van szükség az AMLA, valamint az európai felügyeleti hatóságok és a prudenciális hatóságok között; hangsúlyozza, hogy az AMLA-nak felügyeleti és szabályozási munkája során tiszteletben kell tartania az arányosság és az együttműködés elvét;
11.	hangsúlyozza, hogy a szilárd, arányos, következetes és időben történő pénzügyi beszámolás létfontosságú a felügyelet és a stabilitás szempontjából; hangsúlyozza a jogbiztonság, a kiszámíthatóság és a stabilitás fontosságát a bankszektor számára, és azt, hogy az egyszerűsítés nem gyengítheti a prudenciális, a rezilienciára, a fogyasztóvédelemre vagy a stabilitásra vonatkozó normákat; kiemeli, hogy további intézkedésekre van szükség, amelyek előmozdítják a digitalizációt és az egyszerűsítést, miközben fenntartják ezeket a normákat; kiegyensúlyozott és integráltabb megközelítést szorgalmaz, többek között standardizált fogalommeghatározásokra épülő központosított adatközpontot, közös adatszótárt és megosztott kérelemadattárat a hatóságok között a szükségtelen bonyolultság visszaszorítása, a feladatok megkettőzésének csökkentése és az adatminőség javítása érdekében, ugyanakkor megőrizve a bankuniós keret szilárdságát;
12.	elismeri az intézményi és szabályozási fejlődést, amely megerősítette az euróövezeti bankok rezilienciáját; megjegyzi, hogy a pénzügyi szolgáltatások uniós egységes piacában rejlő lehetőségek teljes körű kiaknázása továbbra is jelentős akadályokba ütközik; felhívja a Bizottságot, a tagállamokat és az uniós szerveket, hogy a törekvéseket hangolják össze a megtakarítási és beruházási unió és az egységes piac kiteljesítésére irányuló konkrét lépésekkel, fokozva az egyszerűsítést és a versenyképességet; felhívja a Bizottságot, hogy az uniós bankszektor versenyképességéről szóló 2026. évi jelentésében javasoljon olyan érdemi intézkedéseket, amelyek célja az uniós bankok versenyképességének növelése, megőrizve ugyanakkor a bankok alapvető szerepét az Unió zöld és digitális átállásának megvalósításához szükséges beruházások finanszírozásában;
13.	hangsúlyozza, hogy tekintettel a jelenlegi geopolitikai bizonytalanságra, a potenciálisan túlértékelt részvénypiacokra és a nem banki (magánhitel-) szektor átláthatatlan hitelezését követő közelmúltbeli egyesült államokbeli zavarokra, a felügyeleteknek előretekintő perspektívát kell fenntartaniuk és megfelelően nyomon kell követniük a kockázatokat, a bankoknak pedig megfelelő tőkepuffereket kell fenntartaniuk, és működési szempontból reziliensnek kell lenniük; e tekintetben kiemeli, hogy javítani kell a nem banki pénzügyi közvetítők felügyeletét és rezilienciáját; kiemeli, hogy az időben bevezetett prudens felügyelet megvédheti az adófizetőket, a betéteseket és a reálgazdaságot a jövőbeli veszteségektől;
Felügyelet 
14.	megjegyzi, hogy az egységes felügyeleti mechanizmus részét képező bankok összesített elsődleges alapvető tőkemegfelelési mutatója (CET1) 2025 második negyedévében elérte a 16,12%-ot, 10,11%-os tőkearányos jövedelmezőséggel (ROE), míg a nemteljesítő hitelek (NPL) aránya 2,22%-ra csökkent, a 2. szakaszban nyújtott hitelek aránya pedig 9,59% volt[footnoteRef:15]; hangsúlyozza, hogy nyomon kell követni a hitelkockázatot, ugyanakkor fenn kell tartani a bankszektor rezilienciájához szükséges elegendő tőkét és likviditást; kiemeli, hogy ezt a kockázatcsökkentési intézkedések terén elért eredményt nem kísérte arányos előrelépés a kockázatmegosztás terén; [15:  	EKB, „Felügyeleti banki statisztikák (2025 harmadik negyedéve)”.] 

15.	kiemeli a kedvezőtlen makrogazdasági feltételeket és geopolitikai ellenszelet, amelyek az eszközminőség romlásához vezethetnek;
16.	megjegyzi, hogy a bankok egyre inkább ki vannak téve a nem banki pénzügyi közvetítőknek (NBFI-k), ami lehetséges kockázatokat eredményez, a likviditástól a partnerkockázatokig, és szorgalmazza az NBFI-ágazat átfogó európai felügyeletét; hangsúlyozza, hogy nemzetközi és uniós szervek többször is kiemelték az árnyékbankszektorból eredő kockázatot, különösen a hagyományos bankszektorral való fokozott összekapcsoltsága miatt; támogatja a rendszerszintű stresszteszteket a fő piacok ellenálló képességének értékelésére; sürgeti a Bizottságot annak vizsgálatára, hogy vannak-e hiányosságok a felügyeleti eszköztárban, beleértve a likviditási és rendszerkockázatokat is, és adott esetben javasoljon intézkedéseket a pénzügyi stabilitás megőrzésére;
17.	üdvözli a Bázel III keret véglegesítését és végrehajtását, amely erősíteni fogja a rezilienciát az EU-ban; megállapítja, hogy más joghatóságok kevésbé ambiciózus végrehajtási menetrendet követnek; hangsúlyozza, hogy egyes más joghatóságokban továbbra sem egyértelmű a Bázel III standardok végrehajtása; emlékeztet arra, hogy az egységes felügyeleti mechanizmus ismételten megállapította, hogy a kereskedési könyv teljes felülvizsgálatának végrehajtása megerősítené az uniós bankok rezilienciáját, és nem ásná alá versenyképességüket; felhívja a Bizottságot, hogy vizsgálja felül az egyenértékűségi határozatokat az említett standardokat nem alkalmazó joghatóságokkal;
18.	tudomásul veszi az EKB azon kiadványát[footnoteRef:16], amely szerint a magas tőkekövetelmények nem vetik vissza a bankok versenyképességét, inkább biztosítják azok rezilienciáját és a gazdaság finanszírozására való képességét a teljes ciklus alatt; [16:  	Behn, M. & Reghezza, A., „Capital requirements: a pillar or a burden for bank competitiveness?” (Tőkekövetelmények: támasz vagy teher a bankok versenyképessége szempontjából?), ECB Occasional Paper Series, 376. sz., Frankfurt 2025.] 

19.	sajnálatát fejezi ki amiatt, hogy egyre több bankfiókot zárnak be, ami a kiszolgáltatott helyzetben lévő és periférikus közösségeket érinti; emlékeztet a polgárok alapvető pénzügyi szolgáltatások eléréséhez való jogára; hangsúlyozza a kisebb bankok szerepét a háztartásoknak és a kisvállalkozásoknak nyújtott szolgáltatásokhoz való hozzáférésben; kiemeli, hogy a banki üzleti modellek sokfélesége növeli a pénzügyi rendszer rezilienciáját; elismeri a digitalizáció és a mesterséges intelligencia jelentőségét a bankszektor hatékonyságának megerősítésében; aggodalommal veszi tudomásul azonban, hogy a mesterséges intelligenciával összefüggésben munkahelyek szűntek meg; felhívja a hitelintézeteket, hogy hajtsanak végre átképzési politikákat, és biztosítsák az emberi felügyeletet az automatizált döntésekben; hangsúlyozza, hogy meg kell őrizni a munkahelyek minőségét, a tisztességes feltételeket és a méltányos banki hozzáférést;
20.	elismeri a kriptoeszközök jelentette sajátos kockázatokat, ugyanakkor elismeri az általuk kínált lehetőségeket is, például az euróban denominált stabil kriptopénzeket; következetes innovációbarát felügyeletre szólít fel annak biztosítása érdekében, hogy az innováció a közérdeket szolgálja; felhívja az uniós és nemzeti hatóságokat, hogy kövessék nyomon a kitettségeket, kezeljék a kockázatokat, szálljanak szembe a spekulatív magatartással, küzdjenek a pénzügyi bűnözés ellen és védjék a fogyasztókat; hangsúlyozza a globális standardok fontosságát ezen a területen;
21.	felhívja a Bizottságot, az EBH-t és a bankunión belüli illetékes nemzeti hatóságokat, hogy az uniós banki alapú pénzügyi stabilitási keret szükséges kiegészítéseként biztosítsák a kriptoeszközök piacairól szóló rendelet[footnoteRef:17] szigorú, következetes és pontos végrehajtását és érvényesítését; [17:  	Az Európai Parlament és a Tanács (EU) 2023/1114 rendelete (2023. május 31.) a kriptoeszközök piacairól, valamint az 1093/2010/EU és az 1095/2010/EU rendelet, továbbá a 2013/36/EU és az (EU) 2019/1937 irányelv módosításáról (HL L 150., 2023.6.9., 40. o., ELI: http://data.europa.eu/eli/reg/2023/1114/oj).] 

22.	tudomásul veszi az uniós bankok számára a harmadik országbeli, több kibocsátót magukban foglaló stabil kriptopénzekből eredő bizonytalanságokat; kiemeli, hogy a joghatóságok közötti szabályozási arbitrázs potenciálisan az uniós bankok megrohanásához vezethet, és tovagyűrűző hatásokkal járhat;
Határozat 
23.	üdvözli a koherens válságkezelést és betétbiztosítást, a stabilitás megerősítését, valamint a megtakarítások és az adófizetők védelmét célzó válságkezelés és betétbiztosítás (CMDI) reformját, és a közpénzek jobb szanálási célú felhasználásának biztosítását, amennyiben az közérdeket szolgál egyértelmű szabályozási kereten belül; hangsúlyozza, hogy rugalmasságra van szükség a kisebb bankok és a hatóságok számára, hogy hatékony, a bankok fejlődését előmozdító és a pénzügyileg stabil bankunióhoz hozzájáruló szabályozási keret által támogatott eszközökkel rendelkezzenek, hogy hatékonyan tudjanak reagálni a bankcsődökre és rendelkezésre tudják bocsátani a szükséges biztosítékokat, a bankok fejlődését előmozdító és a pénzügyileg stabil bankunióhoz hozzájáruló szabályozási keret támogatásával;
24.	üdvözli a Parlament és a Tanács között a fizetésképtelenségi jog egyes vonatkozásainak harmonizálásáról szóló irányelvről 2025. november 19-én elért ideiglenes megállapodást mint a fizetésképtelenségi jogszabályok és a szerkezetátalakítási eljárások további összehangolását, amely elősegítheti a bankunió kiteljesítését;
25.	hangsúlyozza, hogy bankcsőd esetén először a részvényeseket, a hitelezőket vagy az ipar által finanszírozott mechanizmusokat kell felelősségre vonni, és a közpénzeket csak végső megoldásként szabad felhasználni, összhangban a felelősségteljes költségvetési gazdálkodással, a társadalmi igazságossággal és a piaci fegyelemmel, mivel el kell kerülni, hogy a bankok szanálására az adófizetők pénzéből kerüljön sor; hangsúlyozza a prudenciális és szanálási szabályoknak való megfelelés folyamatos és hatékony felügyeletének szükségességét, amely bankcsőd esetén biztosítja az eszközök hitelességét és hatékony végrehajtását;
26.	emlékeztet arra, hogy a szavatolótőkére és a leírható, illetve átalakítható kötelezettségekre vonatkozó elegendő minimumkövetelmény (MREL) elengedhetetlen a hiteles szanálási kerethez és annak biztosításához, hogy a szanálási hatóságok kellő rugalmassággal rendelkezzenek az adott válsághelyzetben szükséges szanálási stratégiák hatékony alkalmazásához;
27.	emlékeztet arra, hogy a bankoknak a szanálás közben is folytatniuk kell az alapvető szolgáltatások nyújtását; hangsúlyozza, hogy egyértelmű és kiszámítható keretre van szükség, amely védi a betéteseket, és támogatja a kisebb ügyfeleket és a vállalkozásokat, köztük különösen a kkv-kat;
28.	üdvözli az Egységes Szanálási Alapot mint teljes mértékben közös felhasználású, az ipar által finanszírozott biztonsági hálót; ismételten felszólít az Európai Stabilitási Mechanizmus létrehozásáról szóló szerződést módosító megállapodás teljes körű ratifikálására a hitelesség, a szanálhatóság és az euróövezet rezilienciájának megerősítése érdekében; kiemeli az adófizetők szanálás esetén történő védelmének célját, és megismétli, hogy az elfogadott közös védőhálón túl nem szabad további adófizetői forrásokat fordítani a csődközeli helyzetbe került bankokra;
29.	emlékeztet arra, hogy az államadósságra vonatkozó nulla kockázati súlyozási politika olyan probléma lehet, amellyel foglalkozni kell a nemzetközi standardokkal összhangban;
Betétbiztosítás 
30.	megerősíti szilárd elkötelezettségét egy európai betétbiztosítási rendszer továbbfejlesztése mellett, amely rendszer a bankunió harmadik pillére; emlékeztet arra, hogy az európai betétbiztosítási rendszerre irányuló javaslatot 2015-ben mutatták be; hangsúlyozza, hogy a közös betétvédelmi rendszer elengedhetetlen a betétesek Unió-szerte egyenlő védelmének biztosításához, a pénzügyi stabilitás további megerősítéséhez, valamint a bankok és az állam közötti fennmaradó kapcsolatok határozott csökkentéséhez; hangsúlyozza, hogy az európai betétbiztosítási rendszerhez való hozzájárulásoknak figyelembe kell venniük az egyes részt vevő ágazatok kockázati profilját; hangsúlyozza továbbá a jelenlegi szabályok teljes körű alkalmazásának fontosságát, ezáltal lehetővé téve az uniós bankok számára, hogy Unió-szerte hatékonyan finanszírozzák a vállalkozásokat és javítsák a versenyképességet;
31.	üdvözli a válságkezelési és betétbiztosítási csomag elfogadását mint olyan pozitív lépést, amely megerősíti a nemzeti betétbiztosítási rendszereket, megerősíti a bankszektorba vetett bizalmat, és javítja a betétesek és adófizetők közös uniós védelme felé történő fokozatos és hiteles elmozdulás operatív és jogi feltételeit; emlékeztet a Gazdasági és Monetáris Bizottság európai betétbiztosítási rendszer létrehozásáról szóló 2024. évi álláspontjára; határozottan sürgeti a Tanácsot, hogy mozdítsa elő a tárgyalásokat; felhívja az eurócsoport új elnökét, hogy a lehető leghamarabb folytassa az e témával kapcsolatos megbeszéléseket;
°
°	°
32.	utasítja elnökét, hogy továbbítsa ezt az állásfoglalást a Tanácsnak, a Bizottságnak, az Európai Központi Banknak, az Egységes Szanálási Testületnek és az Európai Bankhatóságnak.

